कुंडली के पांचवें घर में नीच का गुरु : किसी कुंडली के पांचवें घर में स्थित नीच का बृहस्पति शुभ होने की स्थिति में जातक को रचनात्मक तथा कलात्मक विशेषताएं प्रदान कर सकता है जिसके चलते इस प्रकार के शुभ प्रभाव में आने वाले अनेक जातक विभिन्न प्रकार के कलात्मक तथा रचनात्मक व्यवसायिक क्षेत्रों में सफलता प्राप्त करने में सक्षम होते हैं। कुंडली में इस प्रकार के शुभ नीच बृहस्पति के प्रभाव के कारण जातक को अपनी कलात्मक और रचनात्मक विशेषताओं के चलते व्यवसायिक सफलता और आर्थिक समृद्धि के साथ साथ प्रसिद्धि भी प्राप्त हो सकती है तथा इस प्रकार के कुछ जातक समाज में बहुत यश और प्रसिद्धि अर्जित कर पाते हैं। कुंडली के पांचवें घर में स्थित शुभ नीच का बृहस्पति जातक के वैवाहिक जीवन पर भी शुभ प्रभाव डाल सकता है जिसके चलते इस प्रकार के कुछ जातकों का प्रेम विवाह होता है तथा इन्हें अपना मनपसंद पति या पत्नी प्राप्त होती है और इन जातकों का वैवाहिक जीवन सुखमय रहता है। वहीं दूसरी ओर, कुंडली के पांचवें घर में स्थित नीच का बृहस्पति अशुभ होने की स्थिति में जातक के विवाह और वैवाहिक जीवन पर विपरीत प्रभाव डाल सकता है जिसके चलते इस प्रकार के कुछ जातकों का विवाह देर से अथवा बहुत देर से हो सकता है जबकि इस प्रकार के कुछ अन्य जातकों का विवाह सामान्य न होकर असामान्य हो सकता है अर्थात इस प्रकार के कुछ जातकों का विवाह आयु में अपने से बड़ी स्त्री के साथ हो सकता है जबकि इस प्रकार के कुछ अन्य जातकों का विवाह किसी तलाकशुदा या विधवा स्त्री के साथ भी हो सकता है तथा अधिकतर स्थितियों में ऐसे विवाह प्रेम विवाह ही होते हैं। कुंडली के पांचवें घर में स्थित अशुभ नीच का बृहस्पति जातक की आर्थिक समृद्धि तथा स्वास्थ्य पर भी बुरा प्रभाव डाल सकता है जिसके चलते इस प्रकार के अशुभ प्रभाव में आने वाले कुछ जातकों को समय समय पर धन की कमी का सामना करना पड़ सकता है जबकि इस प्रकार के कुछ अन्य जातकों को कोई रोग तथा विशेषतया कोई मनोवैज्ञानिक रोग लग सकता है।